讀孟信州和方亨道六月雨時當雪天改爲欲作雪先作雨次韻
作者：方回
朝代：宋

paragraphs: 欲作雪，先作雨，十月墐戶入室處。
東作豐登未可期，南方瘴癘已堪禦。
去年雪不及臘間，霜天桃杏敷紅顔。
今年夏竟無冰賣，富屋錢謾堆如山。
秋來數郡融風烈，萬舍煙灰千屋拆。
驕陽失性化爲霖，鞭蛟笞龍精髓竭。
救火救水不少閒，民生下土何其難。
此時早降六花瑞，時寒休徵猶可還。
雁低樓外彤雲起，萬里北風開爽氣。
雨聲一變爲霰聲，霰效前驅雪踵至。
古稱民以食爲天，天欲飽民殊易然，但恐燮理無真賢。
果能燮理得真賢，豈不一白二白三白年年當有年。